
R A P O R T

asupra propunerii legislative privind modificarea şi completarea Legii nr.578/2004 privind acordarea unui ajutor lunar pentru soţul supravieţuitor
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă privind modificarea şi completarea Legii nr.578/2004 privind acordarea unui ajutor lunar pentru soţul supravieţuitor, trimisă cu adresa nr. Pl.x 275 din 10 aprilie 2006.

La întocmirea prezentului raport Comisia a avut în vedere avizele:

· Consiliului Legislativ (nr.1469/21.10.2005 - favorabil)

· Consiliului Economic şi Social (nr.2557e/17.11.2005 - negativ)
· Comisiei juridice, de disciplină şi imunităţi (nr.31/452/27.04.2006 - negativ)
· Comisiei pentru buget, finanţe şi bănci (nr.242/03.05.2006 - negativ)
precum şi punctul de vedere al Guvernului (nr.90/10.01.2006 - negativ).
Propunerea legislativă are ca obiect de reglementare completarea Legii nr.578/2004 privind acordarea unui ajutor lunar pentru soţul supravieţuitor, în sensul eliminării inechităţilor conţinute în textul acesteia.
Comisia propune Plenului Camerei Deputaţilor respingerea iniţiativei legislative cu următoarea motivare:

- aplicarea prevederilor din proiect produce discriminări între diferitele categorii de persoane. De asemenea, aplicarea acestor prevederi ar genera o procedură greoaie ce are ca obiect verificarea lună de lună a nivelului veniturilor fiecărui beneficiar, astfel încât cuantumul acestora să nu depăşească plafonul prevăzut. Pe de altă parte, beneficiarii ar trebui să aducă lunar dovezi referitoare la încasarea sumelor respective, ceea ce, în situaţia neprezentării dovezilor, ar putea conduce la sincope în ceea ce priveşte achitarea cu continuitate a drepturilor.
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea propunerii legislative a participat, în conformitate cu prevederile art.55 din Regulamentul Camerei Deputaţilor, republicat, d-l Mihai Şeitan, Secretar de Stat în cadrul Ministerului Muncii, Solidarităţii Sociale şi Familiei, Preşedintele Casei Naţionale de Pensii şi Alte Drepturi de Asigurări Sociale. 
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 9 voturi pentru, 2 voturi împotrivă şi 3 abţineri.

5. Propunerea legislativă a fost respinsă de Senat în şedinţa din 5 aprilie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 13 iunie 2006, Comisia propune respingerea iniţiativei legislative.

